 إضراب الطاكسيات الصغار بفاس شل حركة النقل بالعاصمة العلمية. مهنيّو سيارة الأجرة الصغيرة داخلين فإضراب هادي 4 أيام بشارع الحسن الثاني وعلال بن عبد الله، للتنديد بما وصفوه “مضايقة” مهنيي سيارة الأجرة الكبيرة لهم داخل المجال الحضري، وتفعيل القانون الصادر فالعام ديال 2009. هاد صحاب الطاكسيات ضصرو بلا قياس. فحسب مصادر محلية، لـ”كود”، فإن عدد منهم ناض يهرس بزاف ديال الطاكسيات حقاش الشيافر ديالو مشاركوهومش ف الإضراب وبغاو يخدمو على راسهوم. البوليس بطبيعة الحال تدخل يوم الجمعة الماضي قرب مدارة ملعب الحسن الثاني، وبلا حشمة بلا حية ناضو يدابزو حتى مع البوليس. الشلل لي ضرب قطاع النقل بفاس دفع الداخلية إلى الدخول على الخط. فحسب مصادر “كود”، فإن الكاتب العام ديال ولاية جهة فاس مكناس عقد مؤخرا اجتماعا بمقر الولاية مع ممثلي مهيني سيارات الأجرة الصغيرة لكن موصلو لحتى شي حل، والإضراب مزال مستمر والحركة واقفة فاس. رواد مواقع التواصل الاجتماعي هاجمو بزايد صحاب الطاكسيات بفاس. ودعوا إلى مقاطعة الطاكسي لحمرا بشكل نهائي كرد على هاد الاضراب لي عندو خلفيات أخرى كولشي عارفها. إضراب لي فيه التهراس ماشي حضاري وباين الرسائل ديالو شنو هي. 
طاكسيات فاس هادي 4 أيام وهوما شالين الحركة ولي مدارش الإضراب كيهرسو ليه الطاكسي والداخلية دخلات على الخط – صور